作者:孟郊
標題:亂離
內容:天下無義劍，中原多瘡痍。哀哀陸大夫，正直神反欺。子路已成血，嵇康今尚嗤。為君每一慟，如劍在四肢。折羽不復飛，逝水不復歸。直松摧高柯，弱蔓將何依。朝為春日歡，夕為秋日悲。淚下無尺寸，紛紛天雨絲。積怨成疾疹，積恨成狂痴。怨草豈有邊，恨水豈有涯。怨恨馳我心，茫茫日何之。